**Егермайстар** (ням.: Jägermeister) — папулярны моцны нямецкі лікёр, настоены на зёлках. З катэгорыі бітараў. Напой вытрымліваюць 12 месяцаў, шэсць з якіх — у дубовых бочках, а пэўны склад трымаюць пад сакрэтам. На этыкетцы бутэлькі з лікёрам выяўлены алень з крыжам паміж рог, які паводле легенды явіўся святому Губерту — заступніку паляўнічых.

Егермайстар п’юць ахалоджаным і без дамешкаў, малымі кілішкамі, як дыжэстыў, і ў складзе кактэйляў. Напой з 1934 года вырабляе кампанія *Mast-Jägermeister AG*, размешчаная ў Вольфенбютэлі (Ніжняя Саксонія, Германія). Рэцэпт лікёру распрацавалі як лекавы сродак для паляпшэння стрававання і іншага.

Выраб
-----

Рэцэпт распрацаваны ў 1934 годзе. Выпушчаны на нямецкі рынак у 1935 годзе. Напой вырабляюць і разліваюць па бутэльках у Вольфенбютэлі. У сумесь 56 складнікаў дадаюць спірт, цукар і ваду. Вытрымліваюць на працягу года.

Вядомыя складнікі — аніс, лаванда, корань імбіру, зялёны чай, корань ірыса, шафран, каляндра, жэньшэнь, мята, леманграс, чабор, рамонак, цэдра цытрыны, цэдра апельсіна, цынамон.

Станам на 2024 год Егермайстар экспартуюць у больш за 130 краін свету.

Найменне
--------

Егермайстар (Jägermeister) — урад, вядомы ў Германіі некалькі стагоддзяў. Таксама ў 1934 годзе пасада егермайстра ўведзена ў Германіі «Законам Рэйха пра паляванне», як службовая асоба адказная за кантроль лясной і паляўнічай гаспадаркі. То-бок калі лікёр з’явіўся на рынку, назва была ўжо вядомай і зразумелай.

Курт Маст, стваральнік рэцэпту травянога лікёру Jägermeister і ўладальнік кампаніі, сам быў апантаным паляўнічым. Тым часам, Герман Герынг з ліпеня 1934 года быў рэйхсегермайстрам, якому падпарадкоўваліся ўсе дзяржаўныя, акруговыя і раённыя паляўнічыя, таму лікёр часам называлі «шнапс Герынга».

Нашчадкі Курта Маста не агалошваюць абставіны надання назвы. Былы дырэктар Гюнтэр Маст, пляменнік Курта, казаў наступнае:

«Не можа быць сумневу, што мой дзядзька Курт Маст — адзін з тых людзей, якія ўмелі дамовіцца з нацыстамі, не будучы самімі нацыянал-сацыялістам. […] Абсалютна пэўна, што мой дзядзька падтрымліваў кантакты з прэм’ер-міністрам Клагесам. Гэта было ў межах яго дамоўленасці з тагачаснай кіруючай партыяй, якая, безумоўна, заслугоўвае крытыкі. Таксама праўда, што мой дзядзька падтрымліваў цесныя сувязі з групенфюрарам Хіксам пасля вайны. Гэта таксама грунтавалася на яго намаганнях дасягнуць згоды з адпаведнымі кіруючымі асобамі. Кожны, хто мае вельмі высакародныя думкі, будзе справядліва крытыкаваць гэта.»

Лагатып прадукту і кампаніі
---------------------------

Ікона святога Губерта, якая адлюстроўвае яго бачанне аленя з крыжом паміж рагоў
Асноўныя элементы дызайну дайшлі да цяперашняга часу амаль нязменнымі з 1935 года.

Этыкетка аблямавана вершам з паэмы Weidmannsheil («Удалага палявання») нямецкага пісьменніка і ляснічага Оскара фон Рызенталя, у якім ён заклікае да адказнага стаўлення да палявання:

|  |  |  |
| --- | --- | --- |
| "| Das ist des Jägers Ehrenschild, daß er beschützt und hegt sein Wild, weidmännisch jagt, wie sich’s gehört, den Schöpfer im Geschöpfe ehrt
(Справа гонару паляўнічага - паважліва і клапатліва ставіцца да дзічыны, паляваць, як і належыць, шануючы Творцу ва ўсякай жывой істоце) | "|

Таксама на этыкетцы выяўлены алень, паміж рог якога размешчаны хрысціянскі крыж. Такі алень, паводле легенды, явіўся графу Губерту Льежскаму, які пасля гэтага прыняў хрысціянства і ахвяраваў усю сваю маёмасць царкве. Пасмяротна ён быў прызнаны святым і стаў апекуном паляўнічых.

Дызайн цёмна-зялёнай бутэлькі быў распрацаваны самім Куртам Мастам. Трывалае шкло і форма дазвалялі ўзяць бутэльку лікёру на паляванне і не баяцца за яе. Трываласць Курт тэставаў на сваёй кухні, кідаючы бутэлькі розных формаў на дубовую падлогу, пакуль не была знойдзена самая моцная. Шкло цёмна-зялёнага колеру забяспечвае ўстойлівасць напою ад сонечных прамянёў.

Кактэйлі
--------

* Ягербомба (англ.: Jagerbomb) — келішак Егермайстра, даданая ў шклянку энергетычнага напою.
* Кіслотны сёрфер (англ.: Surfer on Acid) — гатуецца з роўных частак Егермайстра, лікёру Малібу і ананасавага соку.
* Чатыры вершнікі апакаліпсісу (англ.: The Four Horsemen of the Apocalypse) — шот з роўных частак Егермайстра, Румпла Мінцэ, Гольдшлегера і Бакардзі 151.
* Зорная ноч (англ.: Starry Night) — шот з 2⁄3 Егермайстра і 1⁄3 Гольдшлегера.
* Рудая лахудра (англ.: Redhead slut) — кактэйль з Егермайстра, персікавага шнапсу і журавінавага соку.

| ⛭Алкагольныя напоі |
| --- |
| Высокаалкагольныя (66—96 %) | Абсент • Спірт • Штро |
| Моцныя (31—65 %) | Акавіта • Арак • Арманьяк • Аруха • Бальзам • Баравічка • Бехераўка • Брэндзі • Бумба • Бурбон • Буха • Віскі • Гарэлка • Грапа • Джын • Егермайстар • Зуброўка • Кальвадос • Каньяк • Кіршвасэр • Крупнік • Крамбамбуля • Маотай • Мескаль • Метакса • Настойка • Палінка • Ракія • Ром • Самагон • Самбука • Сівуха • Слівавіца • Тутавая гарэлка • Тэкіла • Уза • Чача • Шнапс |
| Сярэднеалкагольныя (9—30 %) | Вермут • Віно • Глінтвейн • Грог • Кагор • Крушон • Лікёр • Мадэра • Марсала • Медавуха • Мёд • Наліўка • Пачаран • Партвейн • Пунш • Сакэ • Сангрыя • Херас • Шампанскае • Кава • Шэрыданс |
| Слабаалкагольныя (1,5—8 %) | Брага • Збіцень • Квас • Кумыс • Перы • Піва • Пульке • Сідр • Тэсгуіна • Тодзі • Чайны грыб |

1. ↑  www.mast-jaegermeister.de → Unternehmen → Hubertussage(нявызн.). *Mast Jägermeister SE*. Праверана 16 лютага 2024.
2. ↑  *Bärbel Landefeld-Becker* Mein zweiter Geburtstag am 17. Januar 1992. Ein Erfahrungsbericht // *Und der Tod wird nicht mehr sein ...*. — Heidelberg: Steinkopff, 1997. — С. 111–116. — ISBN 978-3-7985-1088-3.
3. ↑  Four Horsemen of the Apocalypse drink recipe (англ.)  **(нявызн.)**?. *Drinknation.com*. Праверана 16 лютага 2024.